# Årsmelding fra støttekollegene i Sogn og Fjordane legeforening - november 2020 til januar 2022

## Støttekollegaordningen i Sogn og Fjordane legeforening

**Thomas Vingen Vedeld**, kommuneoverlege i Stad (leder)

**Jan Ove Tryti**, fastlege og tjenesteleder for legetjenester i Sogndal (medlem)

**Kjell-Arne Nordgård**, fastlege og kommuneoverlege i Kinn (medlem)

**Kristin Susanne Mundal**, spesialist i psykiatri ved Røde Kors Haugland rehabiliteringssenter (medlem)

## Om støttekollegaordningen

I en periode med påkjenninger - være seg privat eller profesjonelt - er støttekollegenes oppgave å gi medmenneskelig støtte, råd og veiledning.

Det landsdekkende støtteapparatet finansieres av Sykehjelps- og pensjonsordningen for leger (SOP). Tilbudet er å forstå som en utstrakt hånd, fra kollega til kollega. Tilbudet kan gis til alle leger og medisinstudenter, og er ikke knyttet til medlemskap i Legeforeningen.

Man kan ha inntil tre samtaler med en støttekollega, som får kompensasjon for sin innsats fra Legeforeningen. Støttekollegene, som har erfaring og en viss utdanning i samtale, bevarer full diskresjon om det de blir betrodd.

Støttekollegaen yter ikke legetjenester, dvs. fører ikke journal, skriver ikke sykmeldinger, de forskriver ikke medikamenter eller lignende. Dersom det er behov for slike eller andre legetjenester, kan man ta kontakt med sin fastlege eller en annen kollega som kan yte dette. Støttekollegaen kan være behjelpelig med å etablere slik kontakt.

Det kollegiale støtteapparatet kan kontaktes av legen selv, av pårørende, venner, kolleger eller andre. Støttekollegene kan også ta kontakt direkte med kolleger for å undersøke om det foreligger behov for støtte.

Man står fritt til å kontakte en støttekollega i et annet fylke enn det man selv bor eller jobber i.

## Aktivitet

Under pandemien har det ikke vært arrangert årssamlinger for ordningen nasjonalt. Det har også ellers vært lav aktivitet i ordningen i vårt område i perioden.

I 2020 hadde tre leger kontakt med støttekollegaordningen i vårt område, og i 2021 var det to leger som hadde kontakt med ordningen.

Så langt i 2022 har ingen leger benyttet seg av ordningen i vårt område.

Nordfjordeid, 16.02.2022

Thomas Vingen Vedeld